Altrad pryk straks op All Black-trui | Netwerk24
Altrad pryk straks op All Black-trui
06 April 2021 10:03
Die naam van die Franse konstruksiemaatskappy Altrad kan straks in die toekoms op die truie van die All Blacks pryk.
Die woord AIG op die All Blacks se truie kan moontlik in die toekoms vervang word met Altrad. Hier lei Sam Cane die Nieu-Seelanders op die veld teen Argentinië in 2020. Foto: Getty Images
Die Franse rugbyspeler Teddy Thomas (regs) tydens 'n kragmeting in die Sesnasies-reeks teen Italië. Foto: Getty Images
Luidens 'n berig op stuff.co.nz is die ringkoppe van die Nieu-Seelandse Rugbyunie (NZRU) in gesprek met Altrad om die nuwe borg van die truie te word. Die huidige borgskap met AIG verstryk aan die einde van die jaar.
Sou 'n ooreenkoms tussen die NZRU en Altrad bereik word, kan dit volgens The New Zealand Herald sowat €18 miljoen beloop en vir 2022 en 2023 van krag wees.
Mohed Altrad is die eienaar van die maatskappy en geen onbekende in rugbykringe nie. Die Franse klubspan Montpellier behoort aan hom en die Franse nasionale rugbyspan spog met Altrad se logo op sy truie.
Die 73-jarige Altrad het aan die Franse koerantL'Équipe erken dat sy maatskappy daarin belangstel om die truiborg van die All Blacks te word.